**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.03.2019, ora 08.00 – 14.03.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.03.2019, ora 7.00**

**RÂURI**

**Debitele au fost** **în scădere**, exceptând cursul superior al Oltului, cursul mijlociu şi inferior al Mureşului şi cursurile inferioare ale Timişului, Jiului şi Ialomiţei, unde au fost în creştere prin propagare.

Pe cursul superior al Prutului debitele au fost relativ staţionare.

Debitele se situează în general la valori peste mediile multianuale lunare, mai mici (30-80% din normalele lunare) pe râurile din bazinele hidrografice: Crasna, Crişul Alb, Crişul Negru, Barcău, Târnava Mare, Bârzava, Moraviţa, Jiu inferior, Olt mijlociu şi inferior, Vedea, Argeş, Ialomiţa inferioară, Bârlad, Prut şi pe râurile din Dobrogea.

Formațiunile de gheață (gheaţă la mal) existente în bazinele superioare ale Lotrului şi Bistriţei s-au menţinut fără modificări importante.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în scădere**, exceptând cursul mijlociu şi inferior al Mureşului şi cursul mijlociu al Oltului, unde vor fi în creştere prin propagare.

Formațiunile de gheață (gheaţă la mal) existente în bazinele superioare ale Lotrului şi Bistriţei se vor menţine fără modificări importante.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 13-14.03.2019 **a fost în creștere, având valoarea de 5700 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi în creștere (5900 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creștere pe sectorul Bechet – Tulcea.

**2.** **Situaţia meteorologică în intervalul 13.03.2019, ora 08.00 –14.03.2019, ora 06.00**

**În ţară,** vremea a fost apropiată de normalul termic al perioadei în cea mai mare parte a teritoriului. Cerul a fost variabil, cu înnorări noaptea în special în vest, nord, est și sud-est. În prima parte a zilei, pe arii restrânse în regiunile sudice s-a semnalat ceață. Vântul a suflat slab până la moderat, cu unele intensificări la munte, unde temporar zăpada a fost spulberată. La ora 20 era strat de zăpadă doar în zonele de munte, ce măsura până la 245 cm în Masivul Făgăraș - la Bâlea Lac. Temperaturile maxime au fost cuprinse între 5 grade la Câmpulung, Dedulești și Polovragi și 13 grade la Moldova Veche, Gurahonț, Jimbolia, Timișoara, Lugoj, Giurgiu și Sebeș, iar la ora 06 se înregistrau valori termice cuprinse între -3 grade la Câmpulung Muscel, Sfântu Gheorghe (Covasna), Târgu Mureș și Toplița și 7 grade la Moldova Nouă.

**Observație:** de ieri dimineață, de la ora 06, au fost în vigoare 2 atenționări cod galben emise precum urmează: 1 de către SRPV Craiova și 1 de către CNPM pentru Muntenia.

**La Bucureşti,** vremea s-a încălzit față de ziua precedentă și a devenit normală pentru această dată. Cerul a fost variabil, iar vântul a suflat slab și moderat. Temperatura maximă a fost de 10 grade la toate stațiile meteo, iar la ora 06 se înregistrau 0 grade la Băneasa, 1 grad la Afumați și 2 grade la Filaret.

**3. Prognoza meteorologică în intervalul 14.03.2019, ora 08.00 –15.03.2019, ora 8.00**

**În ţară,** vremea se va menține normală termic. Cerul va fi variabil, cu înnorări temporar accentuate ziua în jumătatea de vest a țării, iar noaptea mai ales în sud, centru și est, dar numai pe arii restrânse vor fi precipitații slabe, mixte la munte și predominant ploi în rest. Vântul va sufla slab și moderat. Temperaturile maxime vor fi cuprinse, în general, între 8 și 12 grade, iar cele minime se vor situa între -5 și 5 grade.

**La Bucureşti,** vremea va fi normală termic. Cerul va avea înnorări, mai accentuate noaptea, când trecător va ploua slab. Vântul va sufla slab până la moderat. Temperatura maximă se va situa în jurul valorii de 11 grade, iar cea minimă va fi de 2...4 grade.

**4. Buletin nivometeorologic emis pentru perioada 13-14.03.2019**

În intervalul 12-13.03.2019 vremea a continuat să se răcească, devenind normală termic pentru această perioadă. Cerul a fost variabil, cu înnorări temporare în cursul zilei de 12.03.2019, când izolat a nins slab. Vântul a suflat slab și moderat din sector predominant nord-vestic, cu intensificări care au depășit 60 km/h în masivele Bucegi și Țarcu, spulberând zăpada. Pe arii restrânse s-a semnalat ceață. În zona Bâlea au fost semnalate mai multe avalanșe mici. Pe platformele stațiilor meteorologice montane stratul de zăpadă a scăzut ușor, cu 1-2 cm, cu excepția stației de la Ceahlău-Toaca, unde a crescut cu 2 cm.

**Grosimea stratului de zăpadă în data de 13.03.2019, ora 14:00**

Carpații Meridionali: 246 cm la Bâlea-Lac, 142 cm Vf. Țarcu, 132 cm la Vf. Omu, 70 cm la Păltiniș, 60 cm la Sinaia, 38 cm la Cuntu, 50 cm la Parâng, 39 cm la Predeal, 11 cm la Fundata;

Carpații Orientali: 103 cm la Vf. Călimani, 123 cm la Vf. Lăcăuți, 82 cm la Bucin, 81 cm la Vf. Ceahlău-Toaca, 37 cm la Iezer – Munții Rodnei, strat discontinuu la Poiana Stampei;

Carpații Occidentali: 69 cm la Stâna de Vale, 71 cm la Semenic, 66 cm la Vlădeasa cota 1400 m, 40 cm la Vf. Vlădeasa, 42 cm la Băișoara, 1 cm la Roșia Montană.

**Evoluţia vremii în intervalul 13.03.2019, ora 20:00 – 14.03.2019, ora 20:00**

Vremea va fi apropiată de normalul termic al perioadei. Cerul va fi variabil, temporar noros. Izolat va ninge slab. Vântul va sufla slab și moderat din sector sud-vestic, cu unele intensificări temporare noaptea și prima parte a zilei de joi. Local se va semnala ceață.

**Peste 1800 m:** temperaturi minime: -12...-8 gr.C; temperaturi maxime: -9...-4 gr.C;

**Sub 1800 m:** temperaturi minime: -8...-4 gr.C; temperaturi maxime: -5...2 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m se mențin plăcile de vânt existente, mai ales pe versanții estici și sudici, iar în zonele adăpostite depozitele mai însemnate de zăpadă. În profunzime stratul este relativ stabilizat, principalul risc fiind reprezentat de plăcile de vânt, care pe pantele suficient de înclinate se pot desprinde chiar și la supraîncărcări slabe.

Sub 1800 m stratul este în general compactat și va continua să se taseze. Temperaturile diurne pozitive vor favoriza umezirea stratului de zăpadă la suprafață. Cu precădere în zonele adăpostite cu depozite mai însemnate riscul de declanșare a avalanșelor se menține moderat, chiar și la supraîncărcări slabe. Spontan, îndeosebi după-amiaza, se pot declanşa curgeri sau avalanşe de topire, în general de mici dimensiuni.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m stratul este mediu stabilizat. În special la altitudini mari sunt prezente plăci de vânt pe majoritatea versanților. Riscul principal îl reprezintă plăcile de vânt, care la supraîncărcări slabe pe pantele mai înclinate și în zonele cu acumulări mari de zăpadă se pot desprinde de straturile aflate dedesubt, declanșând avalanșe de dimensiuni mici sau medii.

Sub 1800 m, sub acțiunea temperaturilor ușor pozitive și a insolației, stratul va continua să se tasaze. La supraîncărcări slabe se pot declanșa avalanșe pe pantele înclinate. Spontan, îndeosebi după-amiaza, se pot declanşa curgeri sau avalanşe de topire, în general de mici dimensiuni.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc moderat**

La peste 1800 m stratul de zăpadă este înghețat înspre suprafață și în general stabilizat. Pe pantele suficient de înclinate la supraîncărcări mari se pot declanșa avalanșe de dimensiuni mici, riscul fiind mai ridicat pe văile și zonele cu depozite însemnate de zăpadă.

Sub 1800 m stratul este în general compactat. Cu precădere în zonele adăpostite, unde vântul a dus la acumularea zăpezii în depozite însemnate, riscul de declanșare a avalanșelor se menține moderat chiar și la supraîncărcări slabe. Pe pantele foarte înclinate, dar spontan îndeosebi după-amiaza, se pot declanşa curgeri sau avalanşe mici de topire.

**Stabilitatea şi evoluţia stratului de zăpadă în Munții Vlădeasa–Muntele Mare: risc moderat**

Stratul de zăpadă este compactat și în mare parte stabilizat, iar la sub 1500 m, temperaturile ușor pozitive vor menține procesul de topire și de tasare a stratului. La supraîncărcări mari pe pantele foarte înclinate și în zone cu acumulări însemnate de zăpadă se pot declanşa avalanşe.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La peste 1800 m stratul este relativ stabilizat. La suprafață se regăsește un strat mic de zăpadă proaspătă care nu va influența starea generală a stratului. Riscul principal este reprezentat de plăcile de vânt care s-au format în ultimele zile și care pe pante foarte înclinate, la supraîncărcări mari, se pot deprinde declanșând avalanșe.

Sub 1800 m stratul este în general stabilizat. Pe pantele mai înclinate și pe văi, unde zăpada este depusă în acumulări mari, la supraîncărcări și izolat spontan, există riscul declanșării de avalanșe sau curgeri de zăpadă.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC MODERAT (2)** | **RISC MODERAT (2)** |
| **PARÂNG - ȘUREANU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**Pe râurile interioare**

**A.N.A.R.** informează că în seara zilei de 13.03.2019 a fost semnalată apariţia unor pete albicioase la suprafaţa râului Argeş în amonte de priza de captare Crivina, jud. Giurgiu. Personalul S.G.A. Giurgiu s-a deplasat în zonă, de la barajul Ogrezeni, situat la aproximativ 10 km în amonte, unde apa era curată, spre barajul de priză Crivina din aval, unde erau prezente la suprafaţa apei mici pete albe, discontinue, fara miros.

Reprezentanţii APA NOVA au confirmat telefonic că au efectuat analize de calitate a apei care au pus în evidenţă mici depaşiri bacteriologice ce nu afectează procesul de captare şi tratare a apei. În amonte de priza Crivina este montat din perioada de iarnă un flotor pentru degajarea zaiului şi a gheţii, care a împiedicat complet pătrunderea petelor albicioase pe canalul de captare. Cauza probabilă a acestui fenomen este reprezentată de temperaturile ridicate din ultimele zile, care au provocat apariţia /proliferarea în apa râului a diverselor specii de alge ce au generat petele albicioase, fenomen care este caracteristic primăverii. La ora actuală situaţia nu reprezintă o problemă pentru alimentarea cu apă a municipiului Bucureşti. În cursul zilei de 14.03.2019 se vor efectua analize şi de către laboratorul A.B.A. Argeş-Vedea.

În funcţie de evoluţia fenomenului reprezentanţii APA NOVA Bucureşti vor informa telefonic A.B.A. Argeş-Vedea despre evoluţia situaţiei. Se va reveni cu informaţii.

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 12.03.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**A.R.B.D.D. Tulcea** informează că în data de 13.03.2019, în jurul orei 12:30, a izbucnit un incendiu de stuf, papură și vegetație uscată în zona Canal Cordon Litoral, în apropierea localității Sfântu Gheorghe. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**